**יוּסֵף חדאד** (בערבית: **يوسف حداد**; נולד ב-3 בספטמבר 1985) הוא ערבי-ישראלי נוצרי, פעיל הסברה ישראלית, עיתונאי, פעיל חברתי במגזר הערבי בישראל, אושיית רשת ומנכ"ל עמותת "ביחד – ערבים זה לזה" הפועלת לחיבור החברה הערבית לחברה הישראלית. נכה צה"ל ממלחמת לבנון השנייה.

ביוגרפיה
--------

חדאד הוא ערבי-נוצרי שנולד בחיפה, ישראל, לאמא מורה ולאב כומר, איש עסקים וטייס אזרחי, שני מבין ארבעה אחים. בהמשך עברה המשפחה לנצרת, שם למד בבית הספר הטכנולוגי דון בוסקו. בשנת 2003 התנדב לצה"ל ושירת בחטיבת גולני. סיים קורס מ"כים בהצטיינות ושרת כמפקד וסמל מחלקה בגדוד 51.

לקראת שחרורו, ביולי 2006 פרצה מלחמת לבנון השנייה. במהלך המלחמה לחם גדודו בקרב בינת ג'בייל, בו נהרגו שמונה לוחמים ובהם הסמג"ד רועי קליין, ובעקבותיו עוטר הגדוד בצל"ש. לקראת סיום המלחמה, ב־10 באוגוסט 2006, טיל 9M133 קורנט שנורה על ידי כוח חזבאללה פגע בקיר שלידו. כתוצאה מההדף ומהרסיסים נפצע קשה, כף רגלו הימנית נקטעה, והוא נפגע במספר מקומות נוספים. חדאד פונה תחת אש, ועבר טיפול ושיקום במשך כשנה, כף רגלו חוברה מחדש, והוא הוגדר כנכה צה"ל. כתוצאה מכך הוא מתמודד עם פוסט טראומה (PTSD).

חדאד התחיל את לימודיו לתואר ראשון במדעי המדינה באוניברסיטת בר-אילן, אך פנה להסברה ולא השלים את לימודיו. הוא בוגר תוכנית LEAD20 למנהיגים צעירים מרחבי העולם באוניברסיטת MIT ושימש כמנהל פרויקט ומנהל תפעול בחברה למחקרי שוק.

הוא מרצה במדינות שונות. בראשית 2021 הצטרף לערוץ i24NEWS בו הוא משדר בערבית ובאנגלית. הוא כותב טורים גם באתרים נוספים כדוגמת ישראל היום ו-TheMarker.

פעילות ציבורית ופעילות הסברה בולטות
-----------------------------------

חדאד ופעילים בעמותת "ביחד ערבים זה לזה" באירוע זיכרון בסלון בכסרא סמיע, אפריל 2019
יוסף חדאד ואמילי שריידר עם משלחת של עמותת "ביחד ערבים זה לזה" באושוויץ בירקנאו, אפריל 2022
בשנת 2006 חדאד החל את פעילותו בהסברה במסגרת ארגון נכי צה"ל והוא פועל למען ההסברה הישראלית ברחבי אמריקה ואירופה ובדרום אפריקה נגד קמפיין החרם על ישראל של ה-BDS, ונגד תופעות האנטישמיות החדשה בקמפוסי האוניברסיטאות.

אביה וגיא הוכמן, יוסף חדאד ואמילי שריידר בטקס הענקת פרס גיבורי העורף, הספריה הלאומית בירושלים, 21 בינואר 2024
במאי 2018 הקים את עמותת "ביחד – ערבים זה לזה" ובמסגרתה הוא מקדם פעילויות חינוך, חברה וקידום שילוב אזרחים ערבים-ישראלים מכל העדות הערביות בחברה הישראלית, כגון בעידוד ותמיכה במתנדבים לשירות הלאומי-אזרחי, מתוך מטרה להשפיע על צעירים במגזר הערבי, ולסייע בגיבוש הזהות הישראלית שלהם ולהובילם להרגשת שייכות למדינה. כיום הוא עומד בראשה ומשמש כמנכ"ל העמותה.

מעת לעת, הוא מופיע בקולג'ים ברחבי העולם ומציג את הצד הישראלי. בשבוע האפרטהייד בדרום אפריקה התעמת עם מנהיג ארגון ה-BDS בתוכנית מרכזית שם.

חדאד מתראיין מדי פעם בערוצי תקשורת זרים באנגלית, ולעיתים גם בערוצי תקשורת ערביים בערבית. כך למשל התראיין ברשת אל-ערביה. במבצע שומר החומות התראיין בגופי תקשורת שונים בעולם והפיץ תכנים להם נחשפו מיליונים.

במרץ 2021, בדיון במועצה לזכויות האדם של האו"ם, תקפו איראן, קטר והפלסטינים את ישראל והאשימו אותה שתוכנית החיסונים שלה היא גזענית. לאחריהם קיבל חדאד את רשות הדיבור בשם UN Watch והגיב על האשמותיהם.

חדאד מתראיין בערוצי התקשורת בישראל, בהם הוא מתעמת לעיתים עם נציגים שונים של המגזר הערבי. כך, למשל, הוא מתח ביקורת על אופייה של מחאה נגד הפשיעה במגזר הערבי ואזלת היד של הרשויות, שבה הניפו הללו דגלי פלסטין בעוד, לדבריו, כאזרחים ישראלים המלינים על בעיות ישראליות חשובות, היה עליהם להניף את דגלי המדינה. חדאד מבקר גם את התקשורת בישראל, למשל את ערוץ 13, כאשר הציגו בו קטגוריה המסווגת פיגועים ככאלו שבוצעו ממניע אישי.

חדאד משתתף בדיוני ועדות וכנסים בכנסת. לצד השתתפותו בנושאים הקשורים לחברה הערבית, הוא משתתף גם בעבודת השדולה למניעת המאבק בתנועת החרם על ישראל, ובמאבק על שמירת חופש הביטוי ברשתות החברתיות מחד, וההגנה המצופה מהחברות מפני מתן האפשרות לתמיכה בטרור והסתה באמצעותן וכן במאבק נגד אנטישמיות ושיח של שנאה ברשת. בין מסריו בדיוני הוועדות חוזר חדאד גם על הצורך בכך שהחברה היהודית תכיר טוב יותר את השפה הערבית, על מנת להבין מול איזה אויבים הם עומדים בפלטפורמות האינטרנט והעיתונות החדישות.

חדאד נחשב לאושיית רשת, ולפעילותו ברשתות החברתיות פייסבוק, טוויטר וטלגרם ישנם עוקבים רבים. בין היתר, הוא גם יוצר סרטוני הסברה בערבית, באנגלית ובעברית, המסייעים להסברה באמצעות הרשתות החברתיות וביוטיוב והטמעתם ברשת כחומרי הסברה שיש להם רלוונטיות לאורך זמן. לקראת הבחירות לנשיאות ישראל בשנת 2021 פרסם את תמיכתו במרים פרץ.

חדאד פעיל ביוזמות קירוב הלבבות בין החברה הערבית ליהודית. בין היתר, במסגרת עמותת "ביחד - ערבים זה לזה", יזם ב-2019 את זיכרון בסלון בחברה הערבית ישראלית, את טקס יום השואה הראשון על אדמת מדינה ערבית (איחוד האמירויות), ואת הטקס הראשון ביום הזיכרון לחללי צה"ל בחברה הערבית, באתר הנצחה המוקדש לחיילי החברה הערבית שמתו בשירות בצה"ל. חדאד עצמו מוזמן להופיע ולייצג בטקסים וכנסים רשמיים שונים כגון בטקס יום השואה בפלורידה ב-2019 בטקס ביום ההוקרה לפצועי מערכות ישראל ונפגעי האיבה ב-2020 ובכנס השנתי של ארגון הקהילה הישראלית־אמריקנית IAC בדצמבר 2021. זאת, במטרה להנגיש את זיכרון השואה לחברה הערבית בישראל ובעולם.

חדאד חבר בפורום "המסע לעמק השווה", יוזמה לדיאלוג משותף במחלוקות ובפערים בחברה הישראלית.

באפריל 2020 נבחר יוסף חדאד לרשימת ה-50 משפיענים פרו-ישראלים, מטעם SOCIAL LITE CREATIVE, ובנובמבר נבחר לרשימת 40 המשפיענים למען ישראל באינטרנט, מטעם חברת המדיה היהודית-אמריקאית JNS.

בדצמבר 2021 הוענק לחדאד, לצד אישים נוספים, פרס "האור של ישראל" בטקס מטעם משרד החוץ הישראלי. הזוכים בטקס הגיעו מתחומים שונים, בהם ייצגו את ישראל בעולם באמצעות הצטיינות בזירה המקצועית שלהם לצד פעילות למען תדמית ישראל בתקשורת וברשתות החברתיות.

ב-20 בדצמבר 2022 זכה בפרס בגין לשנת ה'תשפ"ג (2022) לצד דוד עברי ועמותת אור למשפחות.

ב-26 באוגוסט 2023 הותקפו חדאד ובני משפחתו במטוס בדובאי על ידי ערבים ישראלים. התקיפה כללה קללות וגידופים ואלימות פיזית.

החל מ-7 באוקטובר 2023, עם תחילת מלחמת חרבות ברזל, החל חדאד במסע הסברה נרחב ברשתות החברתיות, בעברית, באנגלית, בערבית ובשפות נוספות, באתר יוטיוב, בעד ישראל ונגד מעשי חמאס והג'יהאד האסלאמי, על פועלו העניקה לו המועצה הציונית בישראל את אות "גיבורי העורף".

סטטיק (לירז רוסו), יוסף חדאד וליאור סושרד באירוע של עמותת משאלת לב, תל אביב, מרץ 2024
יוסף חדאד ונועה קירל באירוע של עמותת משאלת לב, תל אביב, מרץ 2024
בינואר 2024 הפך לפרזנטור של עמותת משאלת לב , שתפקידה הוא להגשים משאלות לילדים שסובלים ממחלות מסכנות חיים.

חיים אישיים
-----------

חדאד מתגורר בנצרת. הוא מאורס לאמילי שריידר, עיתונאית ופעילת הסברה ברשתות, בעלת טור ב"ג'רוזלם פוסט".

קישורים חיצוניים
----------------

ויקישיתוף מדיה וקבצים בנושא **יוסף חדאד** בוויקישיתוף
* יוסף חדאד, ברשת החברתית פייסבוק
* יוסף חדאד, ברשת החברתית אקס (טוויטר)
* יוסף חדאד, ביישום טלגרם
* יוסף חדאד, ברשת החברתית אינסטגרם
* יוסף חדאד, ברשת החברתית טיקטוק
* יוסף חדאד, סרטונים בערוץ היוטיוב
* אתר האינטרנט הרשמי של ביחד - ערבים זה לזה
* ביחד - ערבים זה לזה, ברשת החברתית אקס (טוויטר)
* ביחד - ערבים זה לזה, ברשת החברתית אינסטגרם
* עמותת ביחד ערבים זה לזה באתר גיידסטאר
* יוסף חדאד, נטע ברזילי ניצחה גם עבורנו, ערביי ישראל, באתר ynet, 14 במאי 2018
* הילה ברבי - ג'קמן, "נפצעתי קשה בצה"ל, והמדינה לא עזבה אותי. כערבי־ישראלי לא אשקוט כשתוקפים אותה", באתר ישראל היום, 24 באפריל 2019
* יוסף חדאד נואם במועצה לזכויות אדם באו"ם נגד האשמות ישראל בגזענות במסגרת תוכנית החיסונים לקורונה. מרץ 2021, בערוץ ארגון UN Watch, ביוטיוב. / צפייה עם כתוביות בעברית
* ליאת רון, ‏הוא ערבי-נוצרי והוא הפך למעצמת הסברה ישראלית: סיפורו הלא שגרתי של יוסף חדאד, באתר גלובס, 29 במאי 2021
* "זינוק במספר המתנדבים במגזר הערבי", סרטון בערוץ 12
* יהודה מאירי, בחזית ההסברה: הערבי ששירת בצה"ל ומקדם את ישראל בעולם - בחזית, באתר בחזית, ‏2 ביוני 2021
* יהונתן גוטליב, כך השתיק יוסף חדאד את היוטיובר האנטי ישראלי עלי דאווה, באתר ערוץ 7, 21 בפברואר 2022

הערות שוליים
------------

1. ↑  103FM, ‏העיתונאי הערבי שסורב להיכנס לכנס בכנסת זועם: "יום עצוב לדמוקרטיה", באתר מעריב אונליין, 22 ביוני 2021
2. 1 2  סרט קצר על יוסף חדאד מנכ"ל עמותת ביחד ערבים זה לזה, בעמוד הפייסבוק של 4IL, 9 באוגוסט 2019
3. ↑  הילה ברבי-ג'קמן, "נפצעתי קשה בצה"ל, והמדינה לא עזבה אותי. כערבי־ישראלי לא אשקוט כשתוקפים אותה", באתר ישראל היום, 24 באפריל 2019
4. ↑  אסף גבור, ‏הצעיר הערבי מנצרת שמעודד את המגזר לעלות על מדים, בעיתון מקור ראשון, 28 במאי 2018
5. ↑  יש לי PTSD. או בעברית - פוסט טראומה. 11 באפריל 2019, יוסף חדאד, באתר פייסבוק
6. ↑  מנכ"ל העמותה, באתר ביחד - עֲרֵבִים זה לזה, ‏2018-07-12
7. ↑  ארנולד נטייב, ממשיך את ההסברה בעולם: יוסף חדאד מצטרף לערוץ i24news, באתר אייס, 31 בדצמבר 2020
8. ↑  "הפעיל החברתי יוסף חדאד על העמותה "ערבים זה לזה" לחיבור המגזר הערבי והחברה הישראלית, יום שישי, 27 באפריל, 2018". *Radio Tel Aviv 102FM*. נבדק ב-2018-10-05.
9. ↑  יוסף חדאד, הזילות הבלתי נסבלת של השימוש ב"אפרטהייד", באתר ynet, 22 ביוני 2021
10. ↑  מייקי לוי‏, "אני ערבי, אבל ערבי ישראלי": יוסף חדאד מפריך את השקרים על ישראל ברשת, באתר וואלה!‏, 18 במאי 2021
11. ↑  אין דבר כזה "פיגועים על רקע אישי". אין!, 7 בדצמבר 2021 ברשת הפייסבוק.
12. ↑  יוסף חדאד בנאום בכנסת בהשקת השדולה למאבק בBDS, בכנס השקת השדולה למען המאבק בתנועת החרם על ישראל ובתנועת ה-BDS, שהתקיים בכנסת ב-17 בנובמבר 2021, (דקה 01:45:00) בערוץ ארכיון שידורי הכנסת.
13. ↑  מכתבה הרשמי של ח"כ גלית דיסטל-אטבריאן אל י"ור הכנסת מיקי לוי בגין האירוע, 22 ביוני 2021, ברשת הפייסבוק.
14. ↑  יוסף חדאד בדיון בכנסת בנושא חופש הביטוי ברשתות החברתיות, יוני 2021, בערוץ היוטיוב.
15. ↑  ציון יום הבטיחות באינטרנט – Safer Internet Day – הצגת מתווה לתוכנית ממשלתית בנושא שיח שנאה ברשת, פרוטוקול מס' 103
מישיבת ועדת העלייה, הקליטה והתפוצות, כ"ח בשבט התשפ"א (10 בפברואר 2021).
16. ↑  אריאל כהנא, המסבירים הלא־רשמיים של ישראל, באתר ישראל היום, 19 במאי 2021
17. ↑  ערנות סביב הנשיאות, אליהו גליל, מאי 2021, ביטאון עולם-קטן
18. ↑  פרסום התמיכה במרים פרץ לנשיאות על ידי יוסף חדאד, 20 במאי 2021 באתר פייסבוק
19. ↑  אסף גבור, ‏בגלל הקורונה: מיזם של זיכרון השואה בחברה הערבית – בסיכון, בעיתון מקור ראשון, 29 במרץ 2020
20. ↑  דניאל סיריוטי, לראשונה: אירועי זיכרון לשואה במפרץ, באתר ישראל היום, 7 באפריל 2021
21. ↑  יואב איתיאל‏, "יום הזיכרון שייך לכולנו": הטקס הראשון לזכר חללי צה"ל מהמגזר הערבי, באתר וואלה!‏, 13 באפריל 2021
22. ↑  הילה ברבי - ג'קמן, "נפצעתי קשה בצה"ל, והמדינה לא עזבה אותי. כערבי־ישראלי לא אשקוט כשתוקפים אותה", באתר ישראל היום
23. ↑  ynet, משדר מיוחד: מחבקים את פצועי מערכות ישראל ופעולות האיבה, באתר ynet, 3 בדצמבר 2020
24. ↑  רשימת דוברי הכנס, באתר הכנס השנתי של ארגון הקהילה הישראלית־אמריקנית IAC.
25. ↑  יוסף חדאד בערוץ 13 - סיכום אירוע הזיכרון ליום השואה בדובאי, 8 באפריל 2021 ביוטיוב.
26. ↑  יקי הפשטיין, ‏היוזמה להפיח קצת אחווה בחברה הישראלית המסוכסכת, בעיתון מקור ראשון, 13 בספטמבר 2020
27. ↑  צרור הערות:למה אני מעדיף את הערבי על היהודי, 20 בינואר 2021, בביטאון חדשות בן עזר, גיליון מס' 1612
28. ↑  חדשות מיזם 4IL, 30.04.20 באתר המיזם המשרד לעניינים אסטרטגיים
29. ↑  רשימת 50 המשפיענים הפרו-ישראלים, מטעם SOCIAL LITE
CREATIVE
30. ↑  JNS top 40 global advocates for Israel online, 15 בנובמבר 2020, באתר JNS
31. ↑  ישיבה בהשתתפות הדמויות הפעילות למען ישראל, ע"פ רשימה של JNS: הוקרה, למידה, ניתוח מגמות והכנה לקראת 2021, פרוטוקול מס' 3 מישיבת ועדת משנה של ועדת העלייה, הקליטה והתפוצות לעניין קשרי ישראל והתפוצות, ח' בכסלו התשפ"א, 24 בנובמבר 2020
32. ↑  טקס האור של ישראל התקיים במשרד החוץ, 01 בדצמבר 2021, בחדשות אתר משרד החוץ
33. ↑  פרס בגין, באתר מרכז מורשת מנחם בגין
34. ↑   יוסף חדאד מקבל את פרס בגין לשנת 2022, סרטון בערוץ "יוסף חדאד - Yoseph Haddad", באתר יוטיוב (אורך: 10:26).
35. ↑  ספיר ליפקין, ‏יוסף חדאד ומשפחתו הותקפו בדובאי: "בגלל הדעות שלי והעשייה שלי למען מדינת ישראל", באתר ‏מאקו‏, 26 באוגוסט 2023.
36. ↑  קיץ ברבנר, ‏"צריך להיות אחראי על הרשתות": המשפיען הערבי-ישראלי שצובר אהדה, באתר מעריב אונליין, 12 באוקטובר 2023.
37. ↑  חנן גרינווד, עומר אדם, יוסף חדאד וארגון "ידידים": אלו רק חלק מ-16 הזוכים בפרס "אות לעורף", באתר ישראל היום, 22 בינואר 2024
38. ↑  מאור בן הרוש‏, מטרה נעלה: לא תאמינו מה הג'וב החדש של יוסף חדאד, באתר וואלה!‏, 24 בינואר 2024
39. ↑  שי רגב, ‏בין כל האזעקות והפיצוצים: הצעת הנישואין המרגשת בעוטף עזה, באתר מעריב אונליין, 20 במאי 2020
40. ↑  עמוד פרופיל הכותב של EMILY SCHRADER באתר הג'רוזלם פוסט.
41. ↑  ראיון עם אמילי שריידר במסגרת ראיון בסלון של תנועת אם תרצו, 12 ביולי 2021, באתר יוטיוב